b'\n_START_ARTICLE_\nGr\xc4\x8da\n_START_SECTION_\n1. dejanje\n_START_PARAGRAPH_\nOsolinka se pride Gr\xc4\x8di zahvalit: tako po\xc5\xbertvovalno je zdravil njenega mo\xc5\xbea, mu vrnil zdravje, molila bo za Gr\xc4\x8do in njegovo gospo, ki sta prava angela ... Gr\xc4\x8da spo\xc5\xa1tuje njeno vero, \xc4\x8deprav je sam svobodomislec, z \xc5\xbeeno in sinom celo namerava izstopiti iz Cerkve - na\xc4\x8dela se morajo potrditi z dejanji, vse drugo bi bilo hinavstvo in laz. Gr\xc4\x8deva namera se hitro razve, k njemu prihitita Hlepuh in Kremen\xc5\xa1ek; oba slavita Gr\xc4\x8do kot junaka, ki bo s svojim zgledom za seboj potegnil vso inteligenco. A Gr\xc4\x8da je skepti\xc4\x8den: ve\xc4\x8dini je svobodna misel le modna fraza, v imenu katere psujejo vero in Cerkev, v praksi pa delajo kompromise na vse strani - do prave svobodomiselnosti je se dale\xc4\x8d! On sam no\xc4\x8de biti nikak voditelj, njegova odlo\xc4\x8ditev je povsem intimna, zato ne mara nobene senzacionalnosti. - A zaman, zbirajo se tudi \xc5\xbee nasprotniki: \xc5\xbdupnik grozi z vojno, Tribu\xc4\x8du je br\xc5\xbe povedal novico, in Tribu\xc4\x8d je Janku, ki je zasnubil Zdenko, s katero se \xc5\xbee dolgo ljubita, pokazal vrata. Janko je jezen in obupan, a dru\xc5\xbeina ostane trdno skupaj v solidarnosti in ljubezni.\n_START_SECTION_\n2. dejanje\n_START_PARAGRAPH_\nKoritnik trdo prijema Kremenska zaradi njegovih \xc4\x8dlankov v podporo svobodomiselnosti: naro\xc4\x8dniki odpovedujejo \xc4\x8dasopis, oglase, naro\xc4\x8dila - vrag naj vzame politiko, ki se ne izpla\xc4\x8da! Kremen\xc5\xa1ek se brani, a mora popustiti. Pride Gr\xc4\x8da, ki jezen o\xc4\x8dita Kremen\xc5\xa1ku, da je njegovo odlo\xc4\x8ditev razbobnal kot senzacijo in mu naredil veliko \xc5\xa1kodo: usmiljenke v bolni\xc5\xa1nici \xc5\xa1trajkajo, pacienti so se poskrili, oblast ga po\xc5\xa1ilja na dopust - z dru\xc5\xbeino vred je obsojen kot bogokletnik. Toda on se ne da, udaril bo nazaj, Kremen\xc5\xa1ek naj mu v vsaki \xc5\xa1tevilki \xc4\x8dasopisa prihrani prostor za dolg \xc4\x8dlanek! Urednik njegovo zahtevo odkloni, \xc4\x8deprav ga je v dno du\xc5\xa1e sram, in Gr\xc4\x8da jezen in razo\xc4\x8daran odide. Na uredni\xc5\xa1tvo prideta \xc5\xbeupnik in vladni komisar, ki \xc5\xbeupnika v celoti podpira; oba z zadovoljstvom sprejmeta Koritnikovo obljubo, da se bo \xc4\x8dasopis distanciral od Gr\xc4\x8devih stali\xc5\xa1\xc4\x8d. Tu je \xc5\xbee tudi Hlepuh, prijateljstvo z Gr\xc4\x8do bi mu \xc5\xa1kodilo pri napredovanju, zato se mu hlap\xc4\x8devsko odpove , Tribu\xc4\x8d pa pride z idejo, da bi Gr\xc4\x8do razglasili za psihi\xc4\x8dno bolnega, potrebnega po\xc4\x8ditka, miru. Tedaj prihiti Janko: bo \xc4\x8dasopis tiskal njegovemu o\xc4\x8detu bro\xc5\xa1uro, kjer naj bi odgovoril na obto\xc5\xbebe in obrekovanja? Koritnik kajpak odkloni, Janko pa jim ogor\xc4\x8den vr\xc5\xbee v obraz, da so strahopetci in \xc5\xa1leve, gorje narodu, ki ima take politi\xc4\x8dne in kulturne voditelje! Kremen\xc5\xa1ka te besede tako zadenejo, da zapusti uredni\xc5\xa1tvo in se pridru\xc5\xbei Gr\xc4\x8devim.\n_START_SECTION_\n3. dejanje\n_START_PARAGRAPH_\nGr\xc4\x8da z \xc5\xbeenino podporo pogumno prena\xc5\xa1a gonjo zoper sebe, vzdu\xc5\xa1je v dru\xc5\xbeini ka\xc5\xbee prej na zmago kot na poraz: ideja svobodne misli bo zmagala, tu so jim onemogo\xc4\x8dili \xc5\xbeivljenje, ker se jih boje, toda njim je odprta pot v svobodo, v svet! Z dru\xc5\xbeino je Kremen\xc5\xa1ek, svoje \xc5\xbeivljenje bo posvetil propagiranju te ideje, vzpodbujanju k dejanjem. Pride Tribu\xc4\x8d s ponudbo sprave: naj Gr\xc4\x8da podpise izjavo, da ni sovra\xc5\xbenik boga in Cerkve, pa bo vse pozabljeno \xe2\x80\x93 in Zdenka, ki nenehoma jo\xc4\x8de, bo lahko dobila svojega Janka! Toda Janko se no\xc4\x8de vrniti v Cerkev, Tribu\xc4\x8d pa mu h\xc4\x8dere brez cerkvene poroke ne do, poslal jo bo iz mesta in jo cim hitreje omo\xc5\xbeil! Janko ves iz sebe odhiti, do bi se pogovoril z dekletom, Kremen\xc5\xa1ek ga spremlja. Star\xc5\xa1a sta zaskrbljena za sinovo sre\xc4\x8do, zado\xc5\xa1\xc4\x8denje do\xc5\xbeivita ob Osolinki, ki se pride ponudit v slu\xc5\xbebo, ker so Gr\xc4\x8deve vsi posli zapustili. Prihiti Janko in kmalu za njim Tribu\xc4\x8d: Zdenka je izginila, pustila je listek, da bo Jankova ali nikogar\xc5\xa1nja! Strah za h\xc4\x8derko pripravi Tribu\xc4\x8da do tega, da odstopi od svojih zahtev in se pobota z Gr\xc4\x8dem in Jankom. Zdenka, skrita pri Kremen\xc5\xa1kovi sestri, spravi prislu\xc5\xa1kuje, pojavi se in prime o\xc4\x8deta za besedo. Tribu\xc4\x8d ne more drugega, kot da blagoslovi mladi par, z Gr\xc4\x8do si se\xc5\xbeeta v roke, vsi so sre\xc4\x8dni, vsi se ljubijo.'